钦定古今图书集成/明伦汇编/闺媛典/第003卷 > 王节妇女范捷录 > 《慈爱篇》
## 钦定古今图书集成/明伦汇编/闺媛典/第003卷 > 王节妇女范捷录 > 《慈爱篇》

任恤睦姻，根于孝友；慈惠和让，本于宽仁。是故螽斯
缉羽，颂太姒之仁；银鹿绕床，纪恭穆之德；士安好学，
成于叔母之慈；伯道无儿，终获子绥之报；义姑弃子
留侄，而却齐兵；览妻与姒均役，以感朱母；赵姬不以
公女之贵，而废嫡庶之仪；卫宗不以君母之尊，而失
夫人之礼。庄姜、戴妫，淑惠见于《国风》；京陵、东海，雍睦
著乎世范。是皆秉仁慈之懿，敦博爱之风，和气萃于
家庭，德教化于邦国者也。不亦可法欤！